El Museu de Paterna estrena el nou curs amb una campanya de dinamització del valuós patrimoni municipal
17/09/2015

# El Museu de Paterna estrena el nou curs amb una campanya de dinamització del valuós patrimoni municipal

[![Otoño en el Museo](/images/noticias/2015/09/OTONYOMUSEO-NOTICIA.jpg)](/images/noticias/2015/09/OTONYOMUSEO-NOTICIA.jpg)

17.09.2015

Amb el títol “Tardor en el Museu” la campanya té com a objectiu difondre el valuós patrimoni de Paterna a través de tallers creatius, conferències i activitats escolars gratuïtes.

El museu municipal de ceràmica estrena el curs escolar amb una àmplia oferta d’activitats dirigides als veïns de Paterna perquè coneguen de manera lúdica, a través de tallers, visites guiades, conferències o jocs, la important herència arquitectònica i el variat patrimoni arqueològic del municipi.

Amb el títol “Tardor en el Museu” la campanya donarà començament dissabte que ve 26 de setembre a partir de les 10 del matí en la Plaça del Poble amb una fira matinal que comptarà amb un taller de ceràmica, activitats didàctiques i visites guiades al museu.

L’objectiu de la campanya és aprofundir en el coneixement de la història de Paterna, i per això, els dissabtes al matí es reservaran per a activitats que acosten als veïns a diferents aspectes relacionats amb les cultures que han poblat el municipi al llarg dels segles. La cita amb la història començarà el dissabte 3 d’octubre amb una conferència i recorregut posterior que permetrà descobrir el patrimoni protegit de Paterna. El dissabte 21 de novembre arqueologia, cultura, esport i medi ambient s’uniran en la jornada senderista, Fang, Canyes i Pins, que, a través d’un recorregut de 12 km, portarà als participants des de la Plaça del Poble als boscos del parc natural del Túria, passant per alguns dels llocs més rellevants del passat de Paterna. Finalment, el dissabte 12 de desembre, tindrà lloc un taller de socarrats que permetrà als més jóvens conéixer la llegenda de Butoni i crear la seua pròpia peça de ceràmica.

L’oferta d’activitats es completarà amb diferents tallers creatius, en els quals el museu invitarà els participants a col•laborar en la protecció i difusió del patrimoni amb una participació activa i voluntària a través de diferents disciplines artístiques. Els divendres d’octubre a la vesprada, acolliran un taller de tècniques i ferramentes escèniques per a contar contes dirigit tant a adults com a xiquets. L’objectiu del taller és recuperar els costums i valors que es transmetien a través dels contes en l’antiguitat.

També tindrà lloc un taller de maquetes, que permetrà als participants conéixer i practicar diferents tècniques i sistemes per a realitzar-les. L’activitat que tindrà durant els matins dels dissabtes de novembre, està dirigida tant a adults com jóvens.

Finalment, destaquen els tallers de vídeo amb mòbil que es desenrotllaran els dissabtes de desembre en horari de matí. La finalitat de l’activitat és animar als jóvens perquè editen gravacions en vídeo amb el patrimoni de Paterna com a escenari.

Totes les activitats seran gratuïtes i es desenrotllaran en el Museu de Paterna situat en la Plaça del Poble. Per a participar, serà obligatòria la inscripció prèvia que podrà realitzar-se tant presencialment en el museu en horari de 10 a 13:30 dimarts i dijous, o per telèfon en el 96 139 76 57 i en el mail didacticamuseo@paterna.es. A més el museu ha creat el microsite www.museo.viupaterna.es [www.museo.viupaterna.es](http://www.museo.viupaterna.es/ "Campaña Otoño en el museo") perquè els veïns puguen informar-se de totes les actes que tindran lloc durant la campanya.

[Descarrega el fullet “Otoño en el Museo”](/images/pdf/es/noticias/2015/09/TRIPTICO-OTONYO-OK.pdf " Otoño en el Museo ")